Papersnake/gushiwen huggingface dataset:
江湖
曾巩（宋代）

江湖俗畏远，幽好自相宜。
沦迹异惊众，辞嚣如避时。
优游可以学，薇蕨易为私。
胡然弃回櫂，霜雪有驱驰。
贷粟 其二
释居简（宋代）

古之圣之清，吾独称夷齐。采薇替周粟，所乐甘如饴。

山亦不义山，薇亦不义薇。惟其不素食，食粟令人思。
归舟偶述 其一
张乔（唐代）

枕畔灯明月明，梦里风声水声。萍迹浪游乘兴，归舟回首多情。
闲居 其一
吕本中（宋代）

湿云一片傍门垂，秋草盈庭绿未辞。剥啄无声诗思懒，竹床方枕梦回迟。
郭守冰花诗
孙觌（宋代）

云藏红树三生缘，地涌青莲诸佛现。又见冰华此夜开，一盖佛佛倚天半。

月中桂树影婆娑，海底珊瑚光璀璨。褰帘已化白银阙，照室尽成青玉案。

悬知不受众目怜，端为使君娱一盼。何用孤松腹上生，行向三槐庭下见。
咏铜雀台
汪遵（唐代）

铜雀台成玉座空，短歌长袖尽悲风。
不知仙驾归何处，徒遣颦眉望汉宫。
临终偈
杨權（宋代）

七十九年梦觉，五湖四海随缘。
拨转云头归去，晓日东升赤然。
潭州
刘昉（宋代）

上天甲子庆升平，春到潇湘倍有情。
白璧当天千里共，红莲照夜万枝明。
答孟侍御早朝见寄
姚合（唐代）

河倾月向西，九陌鼓声齐。尘静霜华远，烟生曙色低。

禁门人已度，宫树鸟犹栖。疏懒劳相问，登山有旧梯。
送黎兰谷游永州
詹同（明代）

舟子开帆日，天风吹雪时。
关河岁将晏，荆楚客何之？水接三苗国，云迷二女祠。
经过逢北雁，应有寄来诗。
衰柳
张因（宋代）

摇落无心问化工，秋山秋水怨何穷。黄眉惨淡愁逢雨，青眼飘零泣向风。

剩得寒蝉鸣古岸，更无残月照离宫。断魂草趁羌人管，又逐清商入远空。
郊居岁暮
柳宗元（唐代）

屏居负山郭，岁暮惊离索。
野迥樵唱来，庭空烧烬落。
世纷因事远，心赏随年薄。
默默谅何为，徒成今与昨。
东轩雪巾宴集分韵得无字
李昱（明代）

不合三冬暖，长疑片雪无。清晨忽撩乱，薄暮转模糊。

纵饮从诸友，愁吟只老夫。空林寒悄悄，贪看哺巢乌。
题韩蕲王湖上策蹇图
沈绍姬（清代）

南渡何人主庙谟，清凉居士老西湖。两朝和议分棋墅，百战雄西付酒垆。

策蹇山前逢故吏，参禅花底坐浮屠。只今犹恨丹青手，不画麒麟阁上图。
雨二首
赵蕃（宋代）

旱极乃得雨，凄然天已秋。
譬如病且革，药剂方一投。
不犹愈于无，庶几千一瘳。
未闻失东隅，果有桑榆收。
酬沈仲归 其二
许及之（宋代）

田家渴雨望云峰，掣电驱雷起蛰龙。喜极三农俱合爪，争扶百拜各抛筇。

先生不用愁经笥，老子惟须办饮钟。换韵题诗应有句，何人起舞为予容。
题仙游
郑纪（明代）

城风吹花去，山云带雨来。
何须寻海外，此地即蓬莱。
题凤浦方氏梧竹轩
丁鹤年（元代）

凤鸟曾闻此地过，至今梧竹满丘阿。政怀剪叶书周史，却恨翻枝入楚歌。

金井月明秋影薄，石坛风细晚凉多。中郎去后知音少，共负奇才奈老何！
家藏旧画效前人论画绝句各系一诗 其一
陈式金（清代）

龙眠图画孝经真，萟苑流传拱斗辰。镌石鸿堂称二妙，神超诣绝照千春。
望江南
叶宏缃（清代）

人别后，独自倚窗纱。画谱懒图连理树，绣床羞刺并头花。

愁思近来加。
读晋史九首 其六
何中（元代）

江左二百年，立国初何恃。中夜荒鸡鸣，天地皆英气。

枕戈刘越石，击楫祖士稚。如此中原间，端能了公事。

局促并豫州，奇功中道坠。呜呼二豪雄，本为宗社计。

异类禽兽心，推议谅非意。石死固可哀，稚则吾何议。

徒怀墟墓间，还念金行祀。谁令若思来，后代常歔欷。
诗品二十四则·雄浑
司空图（唐代）

大用外腓，真体内充。
反虚入浑，积健为雄。
具备万物，横绝太空。
荒荒油云，寥寥长风。
超以象外，得其环中。
持之匪强，来之无穷。
赠田琢如
马孝思（清代）

四郊鸡犬是秦余，淳朴还推水竹居。地僻肯从游子借，径荒先命野人锄。

瓶封菊蕊冬藏酒，馔入溪头早市鱼。天半逢君能爱客，不妨高枕当吾庐。
琉璃炮灯
叶茵（宋代）

体制先天太极图，灯笼真是水晶无。远看玉兔光中魄，近得骊晶颔下珠。

一焰空明疑火燧，寸波静定即冰壶。游鱼且作沈潜计，鳞甲成时入五湖。
雪中雪坡十忆
姚勉（宋代）

帐窣销金旧党家，未知清处在煎茶。
便应归去烧松叶，细碾枪旗煮雪花。
迎新春·［山解］管变青律
柳永（宋代）

［山解］管变青律，帝里和新布。晴景回轻煦。庆嘉节、
当三五。布华灯、千门万
户。遍九陌、罗绮香风微度。十里然绛树。鳌山耸、喧天
箫鼓。
渐天如水，素月当午。香径里、绝缨掷果无数。更阑烛影
花阴下，少年人、往往奇
遇。太平时、朝野多欢民康阜。随分良聚。堪对此景，争
忍独醒归去。
宿大通港
周伦（明代）

夜泊大通港，迢迢数驿程。江流山欲动，潮长月初生。

乱碛飞鸿影，虚檐警柝声。此时双阙下，儿女话灯明。
凄凉犯 寒柝
陈维崧（清代）

一星星火红犹在，更阑空馆才觉。甚地勾栏，那条京瓦，喑呜腷脯。

墙根市角。风递到、一城郭索。终不然、啼蛄吊月，或是夜丝络。

此际无衣子，冷巷闲坊，睡何曾著。敲时和梦，似徐抛、零星珠雹。

陡触霜威，愁杀是、此身寒薄。砉崩腾，柝声四起山月落。
梅花
林宪（宋代）

野梅空山中，正为照人开。
如何绿窗底，疏映带苍苔。
颇似古君子，无人自不谐。
竹径酒初醒，一信清香来。
献独孤尚书
许棠（唐代）

虚抛南楚滞西秦，白首依前衣白身。退鹢已经三十载，

登龙曾见一千人。魂离为役诗篇苦，泪竭缘嗟骨相贫。

今日鞠躬高旆下，欲倾肝胆杳无因。
上政府五首
郭印（宋代）

王室当年若缀旒，片言戡定出奇谋。
临机勇决千钧弩，济险优游万斛舟。
掌上回旋皆造化，毫端千黜是春秋。
虫鱼尽喜乾坤泰，宇县宁闻杞国忧。
途中
赵汝鐩（宋代）

雨中奔走十来程，风卷云开陡顿晴。
双燕引雏花下教，一鸣唤顿树梢鸣。
烟江远认帆樯影，山舍微闻机杼声。
最爱水边数株柳，翠条浓处两三莺。
读史有感
程珌（宋代）

俗士贫刍拳，喜充藜苋肠。
幽人乐清旷，要湔尘土裳。
嗟予别松林，吴砧九换霜。
因复不知归，念之汗如浆。
送邹公瑾赴京二首 其一
王绅（宋代）

滔滔大江水，昼夜流无穷。飘飘太空云，来往何定踪。

云出须致太，水流拟朝宗。云水亦何心，物理自尔同。

美人事真修，业成誉弥隆。譬彼瑚与琏，合致清庙庸。

又若丹穴雏，飞鸣际时雍。今晨锦江上，征帆饱西风。

执手不忍别，离忧益忡忡。阳回梅吐萼，雪消山露峰。

盛年幸未艾，令德须更崇。
渡江云 昔年情绪
邹祗谟（清代）

昔年情绪，忆绿窗调笑，细语爱吴侬。流苏微响处，自忖风流，人在画屏中。

闲听戍角，声声响、泪滴铜龙。恨当初、并肩花底，衫映石榴红。

匆匆。一时分手，别意如烟，剩酒痕花血，尽思量、罗襦半解，宝髻微松。

鱼函新叠回文字，应还仗、一点轻鸿。销魂地、难忘云树葱胧。
和郑国哭来自江州道中之什
曹勋（宋代）

闻道山炉一炷香，三余常得寸心降。
直须了取诗千首，始可闲期璧一双。
梅润未能排絮帽，日阳只拟上云窗。
伫公纳锡充前列，毋使迟迟出九江。
哀秦金部
李复（宋代）

少年书卷是生涯，白屋清朝自起家。
数上对章思有补，一生悃愊静无华。
初瞻玉节星轺下，俄见铭旌粉篆斜。
天理冥冥谁可度，但伤零落掩淮沙。
王常博寄示沌路七诗李肩吾用韵为予寿因次韵 其五
魏了翁（宋代）

兄弟亲知各异方，仆夫痡困马玄黄。惟吾臭味李夫子，不为无人不肯芳。
送朱子式从军
马廷鸾（宋代）

折镞奇勋在，冲冠怒气深。
尧天日月大，禹甸噎霾侵。
塞下将军令，隆中梁甫吟。
酒行君可起，快展击胡心。
念奴娇
陆求可（清代）

平分秋色。正年年此日，中秋佳节。欲向姮娥相问讯，为甚今宵无月。

掩尽银蟾，深藏玉兔，无处凭圆缺。繁弦急管，暮云推起千叠。

纵有江上涛声，天边桂子，冷落何须说。乐事赏心，还亏得、筵上酒杯频热。

愿学长鲸，千川一吸，醉上清虚阙。琼楼玉宇，谅清光不曾灭。
寻梅十首 其四
徐瑞（宋代）

石梁溪上鸳鸯树，昔年樵斧摧为薪。诗翁赋诗慰不遇，险语至今惊鬼神。
石关（即第一关）
王履（宋代）

裂石为关似洞门，天慳神秀此相分。
不曾临涧先眠石，未暇登相且看云。
鸟哢只从中界断，松声专许上方闻。
谁人更似周征士，不怕钟山孔氏文。
岁暮书事十二首
张耒（宋代）

云土暮天迥，雁飞寒夜长。
姮娥守狐月，青女恨连霜。
不寐看银烛，长吟送羽觞。
山炉与石鼎，伴我老他乡。
同吴兴公徐季重葛瑞五东山玩月限赋十韵
朱用纯（清代）

碧宇净若空，孤轮势欲脱。廓落四远顾，真能鉴毫末。

星河且尚稀，氛埃岂不豁。独念斯人心，幽忧莫能拨。

我随君子俦，把酒临□□。襟期共照耀，弥言天地阔。

狂笑石壁惊，清歌流泉遏。芜露霭已深，山鸟乍相聒。

志士会有役，嘉乐难再掇。且当醉千钟，讵云希旷达。
甲辰年得男子经道以诗相贺因报之
郑刚中（宋代）

两梦尝占女子祥，偶悬弧矢亦非常。
渥洼方合生骐骥，枳棘安能出凤凰。
自顾此身无远业，所期前世有遗芳。
新诗相贺来何晚，汤饼惟公不在堂。
次韵田将仕年八十八岁作诗自喜三首
项安世（宋代）

东坡来饭辩才师，元佑真人宥密时。
生长太平经战伐，浮沈薄宦寄喧卑。
五朝遗老今谁在，万事当时恨独知。
此世阅人如传舍，吾人安更用名为。
题北高峰石松
范师孟（宋代）

根盘巨石四时青，陌上香泥岂敢侵。
不但咏夸奇异迹，也须珍重岁寒心。
偈二首
释昙玩（宋代）

汝有一对眼，我也有一对眼。
汝若瞒，还自瞒。
汝若成佛作祖，老僧无汝底分。
汝若做驴做马，老僧救汝不得。
送定北军出居庸关马上作
陈兆仑（清代）

天下九塞此雄北，过此回头望北极。驼山虎峪雪初消，绝少丸泥唯乱石。

乱石荒荒非一形，面目欹倾不可识。奇鬼侧出不惭丑，困兽前奔忽回偪。

忆到洪炉铸物初，工成于此投沙砾。无心作垒垒以成，付与王公资守国。

居庸秦置汉军都，百战千秒争失得。谁知在德不在险，断碣寒苔半销蚀。

圣朝威德统中外，万里穷荒犹户阈。沿边蕃部逐行商，驱马鞭羊出复入。

那用堆金讲市台，免教番上防秋檄。休养苍生百十年，皞皞熙熙忘帝力。

夭骄悖慢从古有，轩后爰勤三驾迹。长鲸归骨遗孽存，青海虽歼酋未获。

前年彗帚出金方，近见莎车叩汉壁。堂堂天宇大包荒，岂得关门谢穷客。

又况庙胜洞幽远，一弛一张讵易测。征西定北分两道，见北知西威燀赫。

燕山超距上飞梯，东海虚弦落过翼。

细路盘盘不方轨，贯鱼唯唯无淹刻。韬锋蓄锐静人声，风旆星旗移曙色。

我生生计弄柔翰，谬尹神州殊忝职。幸得初从壁上观，监护严程奉新敕。

欣兹节制中古法，据鞍默卜师行克。丈夫五十不为老，髀肉空生增叹息。

马前霜雪马后花，儿女之言休啧啧。
木兰花
贺铸（宋代）

银簧雁柱香檀拨。镂板三声催细抹。舞腰轻怯绛裙长，羞按筑球花十八。

东城柳岸匆匆发。画舫一篙烟水阔。可怜单枕欲眠时，还见尊前前夜月。
漫作
李公明（宋代）

测测日西去，去来无尽时。
百年无半在，一事更何为。
草屋倚寒无，疏梅横短篱。
直能捐世虑，何处不忘归。
烟冷风寒处，芙蓉三两枝，
愁怀方换酒，秋意更催诗。
不遇元白友，宁寻沈宋师。
谁知苦吟处，发落一丝丝。
水龙吟
刘克庄（宋代）

即令七十平头，岂能久作人间客。左车牙落，半分臂小，几茎须白。挟种树书，举障尘扇，著游山屐。任蛙蟆胜负，鱼龙变化，侬方在、华胥国。

岛大功名官职。眼中花、须臾无迹。小儿破贼，二郎作相，有何奇特。同辈萧疏，且留铁汉，要摩铜狄。向宝钗楼里，天津桥上，月明横笛。
送李文中主簿受代归庭闱
张元干（宋代）

豹隐犹遮雾，鸾栖遂及瓜。
绿林方在境，彩服径还家。
世路久来险，人情何用嗟。
胸中自丘壑，乐处是生涯。
黄牛峡有怀钱南园太史
万钟杰（清代）

人世能经几白头，轻帆今又下黄牛。猿声啼过三湘雨，枫叶吹残大别秋。

信有文章光上国，那堪风月坐南楼。十年同作天涯客，犹是空江不系舟。
百字令·宿汉儿村
纳兰性德（清代）

无情野火，趁西风烧遍、天涯芳草。榆塞重来冰雪里，冷入鬓丝吹老。牧马长嘶，征笳乱动，并入愁怀抱。定知今夕，庾郎瘦损多少。
便是脑满肠肥，尚难消受，此荒烟落照。何况文园憔悴后，非复酒垆风调。回乐峰寒，受降城远，梦向家山绕。茫茫百感，凭高唯有清啸。
得须公栖贤寺信
释今岩（明代）

卜得岩居好，耕耘停楚空。书传千里外，事在一山中。

守夏暮云白，绽衣秋叶红。还闻岳僧说，近略把诗攻。
王顺之得子寄二绝次韵报之
晁说之（宋代）

茂弘不用长年悲，淮水东流本与期。
一日名驹惊俗眼，奔云老骥敢言衰。
此夕
刘筠（宋代）

南州石黛有遗妍，目极危梯月上弦。
一水相忘空脉脉，双金何路致拳拳。
仙源日永桃无援，客馆春轻柳未眠。
欲写微词托归雁，风高岭阔又经年。
赞德上越国公杨素
陈子良（唐代）

君侯称上宰，命世挺才英。本超骐骥足，复蕴风云情。

摅藻掞锦骐，育德润瑶琼。已踵四知举，非无三杰名。

济世同舟楫，匡政本阿衡。雍容入青琐，肃穆侍丹楹。

桂宫擅鸣珮，槐路独飞缨。高门罗虎戟，骐阁丽雕甍。

金樽酌湛湛，歌扇掩盈盈。匈奴轶燕蓟，烽火照幽并。

天子命薄伐，受脤事专征。七德播雄略，十万骋行兵。

雁行蔽虏甸，鱼贯出长城。交河方饮马，瀚海盛扬旌。

拔剑倚天外，蒙犀辉日精。弯弧穿伏石，挥戈斩大鲸。

鼓鼙朝作气，刁斗夜偏鸣。六郡多壮士，三边岂足平。

岭云朝合阵，山月夜临营。胡尘暗马色，芳树动笳声。

关云未尽散，塞雾常自生。川长蔓草绿，峰迥杂花明。

小人愧王氏，雕文惭马卿。滥此叨书记，何以谢过荣。

高山徒仰止，终是恨才轻。
二鲁有漳江水急布帆飞诗扁见赠次韵酬之
王天性（明代）

傍舍江鸥故不飞，自怜弛担早忘机。三朝事业双蓬鬓，百岁生涯一钓矶。

白日易过尘债迫，青山难买道心违。忽吟寄我漳江句，千仞冈头好振衣。
访戴鍊师不值
胡仲弓（宋代）

云淡风轻欲暮时，舣舟独载剡溪湄。
及门若遇戴安道，千古何人更有诗。
竹轩
苏舜钦（宋代）

君与我同好，数过我不穷。对之酌绿酒，又为鸣丝桐。

作诗写此意，韵和霜间钟。清篇与翠干，岁久日益秾。

惜哉嵇阮放，当世已不容。吾侪有雅尚，千载挹高踪。
和方可吾天壶洞话春诗韵
朱浙（明代）

壶亭佳处作春游，春萃壶光越分幽。竹下踏歌同岸帻，花前呼酒错觥筹。

云开晚照初移席，天落平波好放舟。却喜閒身浑健在，敲扉还许数相求。
哭秘书姚少监
方干（唐代）

寒空此夜落文星，星落文留万古名。
入室几人成弟子，为儒是处哭先生。
家无谏草逢明代，国有遗篇续正声。
晓向平原陈葬礼，悲风吹雨湿铭旌。
绍兴以后祀五方帝六十首
佚名（隋代）

素猋谐律，西颢随灵。
笔复元祀，晨炀肃清。
下土屡陔，嘉坟芳声。
以御蕃祉，介我西成。
夏日小集池上韵明甫之作
李弥逊（宋代）

生怕微云点太清，箨龙莫作断肠声。
馀霞到晚铢衣薄，满月当空玉斧成。
已结松筠为老伴，不缘蛙黾唤愁生。
但令有酒邀田父，矍铄何须更一行。
赠花山隐者
徐裒（清代）

幽居寂寂掩荆扉，座绕烟云碧四围。石浅懒分泉脉细，山深喜种药苗肥。

煮茶自扫松楸叶，野服还穿薜荔衣。长笑五陵裘马客，不如君稳坐苔矶。
雨中忆花寄怀曾季永严从礼二首 其二
赵蕃（宋代）

白下古聚落，种花成土风。贫者篱疏薄，富家栏槛重。

严曾盖甥篱，交友著我中。牡丹大盘盂，酴醾郁蛟龙。

走观仍折送，忆费诗酒供。今年百里外，此事不得同。

坐病风雨恶，因之怀二公。
失调名
晁端礼（宋代）

花前月下堪垂泪，水边楼上总关心。
水调歌头 高德辉生朝
蔡松寿（宋代）

寿时海山路，寒碧乱清淮。客中寿酒，醉眼不见一枝梅。何似今寿心事，千丈好云新雨，飞下玉妆台。晴雪洗佳气，河汉酒肠开。九秋雕，千里马，出风埃。蓝桥得道，鹤骨端自见云来。我有云山后约，不得夜灯亲酌，倾倒好情怀。为写芳鲜句，扶起玉山颓。
贵乡谣
王云凤（明代）

贵乡草，春荣秋枯不自保。贵乡民，公来活我公去贫。

我有慈母民者谁，老翁相逐婴儿啼。君不见今之官长推不去，迎得新来又如故。
葛沽苏庄道上麦苗茸茸桃杏交花
曾习经（清代）

麦苗作罽花交光，不信行人不断肠。艳福一生忘不得，某年月日过苏庄。
塞上曲
常建（唐代）

翩翩云中使，来问太原卒。
百战苦不归，刀头怨明月。
塞云随阵落，寒日傍城没。
城下有寡妻，哀哀哭枯骨。
飞湍
释居简（宋代）

飞湍衮衮飞当户，平地隆隆万鼍鼓。澎轰乱石震风霆，崩奔千鼍无朝莫。

涛神何许驾潮来，馀愤未平方震怒。又若飞廉声万窍，馀勇尚多无处贾。

年时旱涸尚如此，况当八月九月雨。渊潜虽伏不能安，林栖欲寐还惊顾。

山翁惯听如不闻，只应自乐山中趣。对床展转悲游子，咫尺华胥迷去路。

欲随胡蝶翩翩举，空过夜遥忘栩栩。起来晨炊恶草具，误作迅雷仍失箸。

呼童秣马不少驻，不待黎明出山去。出山定入红尘去，欲去谓言姑小住。

此声不似郑声淫，聒耳虽喧君勿恶。
寄杜拾遗
任华（唐代）

杜拾遗，名甫第二才甚奇。任生与君别，别来已多时，

何尝一日与相思。杜拾遗，知与知？

昨日有人诵得数篇黄绢词，吾怪异奇特借问，

果然称是杜二之所为。势攫虎豹，气腾蛟螭，

沧海无风似鼓荡，华岳平地欲奔驰。曹刘俯仰惭大敌，

沈谢逡巡称小儿。昔在帝城中，盛名君一个。

诸人见所作，无与心胆破。郎官丛里作狂歌，

丞相阁中常醉卧。前年皇帝归长安，承恩阔步青云端。

积翠扈游花匼匝，披香寓直月团栾。英才特达承天眷，

公卿无与相钦羡。只缘汲黯好直言，遂使安仁却为掾。

如今避地锦城隅，幕下英僚每日相随提玉壶。

半醉起舞捋髭须，乍低乍昂傍若无。

古人制礼但为防俗士，岂得为君设之乎。

而我与飞与鸣亦何以，只待朝廷有知己。

已曾读却无限书，拙诗一句两句在人耳。

如今看之总无益，又与能崎岖傍朝市。且当事耕稼，

岂得便徒尔。南阳葛亮为友朋，东山谢安作邻里。

闲常把琴弄，闷即携樽起。莺啼二月三月时，

花发千山万山里。此时幽旷无人知，火急将书凭驿使，

为报杜拾遗。
和曾存之约游北园
刘跂（宋代）

主家韦曲小桃溪，客有诗名杜拾遗。煮酒未成逃暑饮，夹衣犹及惜花时。

樾间日下潭潭盖，蘋末风生寸寸漪。一醉百篇供草圣，主人𢬵取墨为池。
梅岩
程梦子（宋代）

烟中修竹列千竿，空里疎花未可扳。
唤醒罗浮山下梦，江南还有广南山。
题红梅
胡奎（元代）

西子湖头快雪消，当时曾见董娇娆。只今画里浑相似，犹记春风第一桥。
凤箫阁翫月四首
白玉蟾（宋代）

凤箫吹断无人见，但有寒光拂太虚。
仰面笑天天亦笑，此心如月月何如。
出使过嘉禾城外
姜特立（宋代）

江南清绝处，此地数经过。
疎柳依秋浦，归船乱晚波。
王侯几蚁穴，天地一渔蓑。
安得玄真子，同编唱和歌。
秋前夜过昆山寄仲蔚时元美兄弟俱就徵车
李攀龙（明代）

有客中原回白头，怀人千里命扁舟。吴门山色元非雨，娄子江声似是秋。

二友雁行堪入洛，惟君龙卧不依刘。也知倾盖须臾事，一日椷书即旧游。
游七星岩黑洞火尽崖出题岩上石壁
韩上桂（明代）

玉岩斲削摩苍空，倒级巀嶪金莲峰。撑拿怪石复道重，枝柯剑戟爪青铜。

龙争蛇斗炉冶镕，霞蒸电烁骇心胸。不知搆在何代工，积烟结黛螺蠡崇。

体势下齧上颔丰，左折入洞屈青葱。古皮剥落苔藓封，鳌鱼赑负蓬莱宫。

珠悬乳滴隆空穹，隙吞窍突神力通。磨牙截齿刀锯攻，极世所无险怪懵。

吸呼噏答吁声钟，鲸喧蚁斗怵其聪。阴潭水黑腹沉虹，澌流觱泄咽金咙。

渐衣溅足须发濛，以舌餂之滋液浓。倏忽上下横距纵，腰侧脊折蜿如虫。

扶逦匍匐鳖伏从，气缩喘薄老秃翁。仰面错搁飞削冲，束隘窒蹙不可容。

积寒密昧侵嘘风，须臾火尽销轻红。夭杳䆗窱安所终，肝胆战慄魍魅蒙。

昏黑梦寐匪世逢，肩触背袭足相踪。扪行蹩躠如矇瞳，恍然跳跃升天中。

出幽竟越陂亭东，顾见往路湮丰茸。如珠入海探骊龙，七星其一情何穷。

谁者偕游苏李同，秀骨特达青水公。俱怀浩思邀金童，神膏湛濯芝术供。

悦怿耳目心志充，大笑却问北海邕。如何拔剑倚崆峒，虚谷有灵笑足跫。

乐哉斯游日未舂，时惟庚子春之融。
西江月·叶叶枝枝绿暗
陈师道（宋代）

叶叶枝枝绿暗，重重密密红滋。芳心应恨赏春迟。不会春工著芳。晚照酒生娇面，新妆睡污胭脂。凭将双叶寄相思。与看钗头何似。
送杨瓘雁门省亲二首
黄庭坚（宋代）

执戟老翁年七十，人看生理亦无聊。
草玄事业窥周易，作赋声名动汉朝。
今见远孙勤翰墨，还持遗藁果箪瓢。
三年乡校趋晨鼓，一日边城听夜刁。
野饭盈盘厌葱韭，春风半道解狐貂。
归时定倒迎门屣，问雁安能学度辽。
田父
释文珦（宋代）

田父秉耒耜，东郊生意繁。
风和土脉应，雨过水花浑。
麦陇抽新穗，秧畴腐宿根。
春耕易为力，欢笑语儿孙。
礼宝峰马大师塔
释智遇（宋代）

舌贯鼻端，牛行虎视。
祗者形模，转增聋戾。
万丈寒潭兮泐水无转，千仞宝山兮浮图销翠，
八十四人兮犹居学地。
春水绿波
朱休（唐代）

芳时淑气和，春水澹烟波。滉漾滋兰杜，沦涟长芰荷。

晚光扶翠潋，潭影写青莎。归雁追飞尽，纤鳞游泳多。

朝宗终到海，润下每盈科。愿假中流便，从兹发棹歌。
闻刘八丈过访戏书一纸迎之
陈蔚昌（清代）

为君破例敞紫荆，涤罢茶罂又酒罂。满径落花忙未扫，郊迎聊借楮先生。
赠黄秋江处士
李孟（元代）

君钓秋江月，我耕秋谷云。逃名君笑我，伴食我惭君。

老我素多病，壮君高出群。何时各归去？云月总平分。
赴使泷峡
张九龄（唐代）

溪路日幽深，寒空入两嶔。霜清百丈水，风落万重林。

夕鸟联归翼，秋猿断去心。别离多远思，况乃岁方阴。
府帅 其二
王十朋（宋代）

白发青衫老幕官，蓬莱秋月两年看。兴来端欲乘风去，不怕琼楼玉宇寒。
感秋
姚伦（唐代）

试向疏林望，方知节候殊。乱声千叶下，寒影一巢孤。

不蔽秋天雁，惊飞夜月乌。霜风与春日，几度遣荣枯。
山崦早梅
周弼（宋代）

晴逼寒笆春满邻，汉奁芳额渐轻匀。
东风未放全消息，雨萼愁香不见人。
八月十日宿百丈山庆善院明日游松风庵谒震禅
陈师道（宋代）

衾裘夜宿方丈屋，风灯微茫照溪谷。
杖屦朝行百丈山，林风清泠摇佩环。
道人八十更聪明，耳边犹爱松风声。
风前饱食松下卧，梦里光阴等闲过。
世间贵人多白头，未容白首送林丘。
左足拘挛右臂缓，荣华只得傍人看。
信知佛法有天乐，扫除疾痼何须药。
山林於我郤有因，愿言筑室为比邻。
不辞弃世伴幽独，犹恐山僧嫌近俗。
富沙道中
李弥逊（宋代）

征衣犹带去年尘，入眼溪山似故人。
社燕秋鸿应共笑，是翁如我往来频。
浪出
丘葵（宋代）

浪出鬼揶揄，归来失故吾。
庭空榕落子，人静鸟呼雏。
潮退石自出，天高日正晡。
寥寥谁与语，怀古一长吁。
和应之出城
张耒（宋代）

路穿槐柳遶山斜，长夏村墟对物华。
青玉一寻披箨竹，绛缯千片剪榴花。
又和赏梅
范仲淹（宋代）

故人为使富天才，相与抽毫赋早梅。
气豓未劳横玉笛，风光先合倒金垒。
陇头欲寄交情远，林下初逢病眼开。
必若和羹有遗味，花王应亦命公台。
云庄感事 其二
林俊（明代）

待尽嗟何及，居閒意独申。如神昭圣武，无事扰庸人。

礼乐都俞会，肝肠报荅身。纲常终定在，虚己听重陈。
舟中示同志
严羽（宋代）

见说春帆外，康庐水石多。期君一把臂，长啸入烟萝。
再致故园述怀五绝 其五
王若虚（金朝）

艰危尝尽鬓成丝，转觉繁华不可期。几度哀歌仰天问，何如还我未生时。
修塘谣
钮琇（清代）

朝闻官兵至，暮下修塘檄。官塘不修误军机，官塘修时民罹厄。

不一斗，砖一箕，负之担之向水涯，尽是塘夫膏与脂。

皇天不识塘夫苦，淫雨增波啮塘土，官吏督修猛于虎。

杵声薨薨筑且坚，急素私例时加鞭。泣言官人勿加鞭，囊中尚馀卖儿钱。
题葛洪移家图
刘崧（元代）

前行白羊四角羸，谁骑驱者鬅鬙儿。狰狞一犬嘷而驰，举鞭护羊呵止之。

背有囊琴结墨絁，妪后负画策以追。少妇驰牛牛步迟，两儿共载兀不欹。

大者坐拥斑文狸，小者索乳方孩嬉。母笑不嗔还哢咿，复有鬅者肩童羁。

引手向翁如反僛，蹇驴嘷地行欲疲。两耳逆竖愁风吹，老翁庞眉方颔颐。

顾瞻妻子色孔怡，似语前行路向夷。尔兄在前尔勿痴，汝母正念尔弟饥。

高帻髯奚荷且持，药瓢囊襆何垂垂。有救者柄相参差，傍有二卷一解披。

趁行苦忙奚不知，我观此画喜复疑。问翁为谁莫可推，或云葛令之官时。

移家勾漏乃若兹，人生多累在侈靡。如此行李胡不宜，骨肉在眼无馀资。

非有道者焉能为，陈岩作图真画师。笔迹缥缈如飞丝，中有妙意世莫窥。

我吟将为仕者规，如不见画当求诗。
居蛮甚贫闻家又为贼掠悯然有作
梁成楠（清代）

荒谷犬嗥声，深疑鬼夜行。岩云笼树湿，山烧入窗明。

故物青毡尽，新愁白发生。便归无所益，群盗正纵横。
上子男寿昌宰
翁洮（唐代）

陶公为政卓潘齐，入县看花柳满堤。百里江山聊展骥，

九皋云月怪驱鸡。高楼野色迎襟袖，比屋歌声远鼓鼙。

只恐攀辕留不住，明时霄汉有丹梯。
次韵沈给事对雪长句二首
周紫芝（宋代）

洒天飞雪被长峦，落絮萦风醉后观。塞上餐毡公独记，月中回棹我知寒。

已书上瑞归天阙，又挽丰年到笔端。悬瓠功名知有意，微生底处更求安。
元宵，奉邀使客张鹏飞照磨过官署小酌
刘鹗（清代）

北走南奔今日苦，东涂西抺少年曾。何妨过此共明月，勿谓乱年无好灯。

天上鳌山空入梦，城中竹叶谩为棚。九城风景虽寥落，颇觉承平气象增。
送薛推官诗
杨维桢（元代）

有渊有清，又静且平。
有照斯应，孰有挠有澄？我有疑臬，伊谁质孰？我有往罚，伊谁出孰？孰夺我美？心如失孰。
虽夺我美，其用则迩。
何以用孰？骢马御史。
维骢马史，群吏孰师，四方孰纪。
尉侄寄百雀图
刘克庄（宋代）

犹子知余嗜，封来半尺绡。
谁将一兔颖，写作百鹪鹩。
具体侔针粟，卑飞集苇苕。
笑他九万里，辛苦上云霄。
次浣霞过静默寺见贻原韵
许乃赓（清代）

招提清寂思无涯，送客东门日又斜。白鸟带来烟外影，绿槐飘尽雨中花。

虚堂对月知禅定，孤枕闻钟感岁华。休问故人归隐计，残更镫火梦还家。
次洪内相梅亭
裘万顷（宋代）

人间多是梅开后，旋踵东篱事故常。
那得红帘卷朱户，细看素质傲清霜。
一生寄兴云山外，几度搔头江路傍。
咫尺名园身未到，夜窗羞对返魂香。
雨夜
王铚（宋代）

去国襟怀离别情，夜眠雨驿叹孤征。
转头三十年前恨，犹听当时枕上声。
夏日雨讲郊行次韵刘春卿
王之道（宋代）

皇天久不雨，既雨晴亦好。
食已得从容，偕行石城道。
桑麻光似泼，山林净如澡。
苍苔长绿发，嫩竹摇翠葆。
离离实攒椅，蓛蓛花褪枣。
负梢水中蒲，烟叶湖外草。
新秧良可喜，勃然见兴槁。
老农竞耘耔，出作恨不早。
谁家列午饷，蔬笋杂鲜薧。
田头立妇子，柳下坐翁媪。
宁能择丰甘，放筹等一扫。
帝观犹快意，想见慰倾倒。
嗟予少力穑，自取官游恼。
何当赋归来，须发已华皓。
偕子宣子灦启霖德符入西山看梅六首 其二
黄淳耀（明代）

躧步虎山桥，平湖白浩浩。雾敛远峰出，风轻片帆好。

感彼鸱夷皮，我生何草草。济胜亦不惭，芒鞋足幽讨。
书石壁禅居屋壁
贯休（唐代）

赤旃檀塔六七级，白菡萏花三四枝。

禅客相逢只弹指，此心能有几人知。
和杨公济钱塘西湖百题 其九 水仙庙
郭祥正（宋代）

丹青严像貌，藻荇荐杯盘。月掩庙门静，龙蛇惊夜寒。
石新妇
左纬（宋代）

烟萝为髻雾为巾，独立江边经月春。无故被人呼作妇，不知谁是画眉人。
葺小圃及东斋
陆游（宋代）

山翁作园沼，安乐及禽鱼。
凡草犹当养，芳兰可得锄？初非治一室，亦岂爱吾庐。
暮境虽云迫，心期故有余。
水仙庙鼓吹曲四首
周文璞（宋代）

云冥冥，雷阗阗。
横玉转，流珠乾。
灵龟入我梦，谓君当旋。
既穷海壖之炎天，当饮山中之流泉。
游惠山
张栻（宋代）

兹泉几岁月，复此慰渴心。
谅惟独钟秀，源委来何深。
在昔抱幽独，邂逅逢赏香。
希声听者难，至味乃可寻。
兀坐正亭午，凉风度清阴。
於焉有深晤，三叹复微吟。
贺费枢密登卞忠贞公墓
程珌（宋代）

底用荒村访野坟，青编相对俨如存。
当年但识清谈乐，今日方知节概尊。
千载腐儒空吊古，几章冷语自消魂。
便当僇力清河洛，一洗新亭旧泪痕。
题所居
黄子稜（宋代）

青衫木笏尚初官，未老金鱼是等闲。
世上几多名将相，门前谁有此溪山。
市楼晚日红高下，客艇春波绿往还。
人过小桥频指点，全家都在画图间。
昨夕风月顿清独坐中庭夜分不寐翛然四顾寂无人声如在尘外作诗一首以写一时之适
程俱（宋代）

邻家双井桐，下有羃翠庭。晚来微风过，已复含秋声。

归舍对环堵，筠窗亦泠泠。月轮正行空，洗光自东溟。

常星为失色，肯与纤云并。廓如净琉璃，中有玉鉴明。

太虚本无滓，心目固自清。浩然天壤间，洞视万古情。
岁将暮
曹勋（宋代）

岁将暮，岁将暮，
靡靡行人不归去。不归去，
道路长，道路长兮复去我以石坂羊肠。
山多乔木兮不能为吾之栋梁，水多深阴兮不能为吾之舟航。
徒顿驾以独宿兮，趋风雨於晨装。
眇佳人兮余怀，期遥集于扶桑。
解语花 题宝灯侍儿扫镜图
蒲映渌（清代）

天然艳冶，生小娟娟，也解怜春意。画栏斜倚。双蛾皱，可是郑康成婢。

偏松了髻。堪爱处、几般佳丽。拂牙笺，故送秋波，无限愁如缕。

金鸭慢调香细。又烹茶洗砚，种种佳美。低鬟偷喜。

销魂也，还抱琵琶花底。轻弹玉指。端的是、绿衣仙史。

试看取，一点檀心，岂是凡桃李。
星源逢仲
周紫芝（宋代）

晓色凄迷客梦长，贾胡留滞更他乡。自随匹马家千里，眼见故他天一方。

霜落驼裘朝着帽，雨来山驿夜分床。与君相别无多日，已听鸣鸿欲断肠。
向侍郎挽诗二首 其一
洪适（宋代）

策足王城日，声名显妙年。剸裁无肯綮，施置不拘牵。

惊坐瞻挥麈，丰财赖算鞭。中兴良吏盛，佳传压甘泉。
点绛唇
刘嗣绾（清代）

睡破梅花，江南好梦重重掩。一枝谁剪。昨夜春痕浅。

茅屋空山，枝约何时践。愁难遣。楚波点点。也碍离人眼。
登会稽刻石山诗
王彪之（魏晋）

隆山嵯峨，崇峦岧峣。傍觌沧洲，仰拂玄霄。文命远会，风淳道辽。

秦皇遐巡，迈北英豪。宅灵基阿，铭迹峻峤。青阳曜景，时和气淳。

修岭增鲜，长松挺新。飞鸿振羽，腾龙跃鳞。
望云轩与太学生焦思齐赋
胡奎（元代）

白云何重重，乃在蜀川之西、芙蓉之峰。太学儒生念慈母，望云千里心忡忡。

朝望云在西，夕望云在东。白云有聚散，此心无终穷。

儿昔在家时，手种宜男草。阿母倚堂门，看花颜色好。

儿今两年不得还，梦里犹怀蜀道难。秋风吹梦渡江去，飞绕太白峨眉间。

意匠经营劳画史，别情深似巴江水。丈夫当学狄司空，读书莫忘孝与忠。
泽畔
董俞（清代）

泽畔行吟者，幽思托杳冥。孤帆收夕照，渔火乱春星。

细雨寒潮白，疏烟晚岫青。殷勤怀远客，裘马日飘零。
送包处士
李洞（唐代）

秋思枕月卧潇湘，寄宿慈恩竹里房。性急却于棋上慢，

身闲未免药中忙。休抛手网惊龙睡，曾挂头巾拂鸟行。

闻说石门君旧隐，寒峰溅瀑坏书堂。
定风波·伫立长堤
柳永（宋代）

伫立长堤，淡荡晚风起。骤雨歇，极目萧疏，塞柳万株，掩映箭波极里。走舟车向此，人人奔名竞利。念荡子、终日驱驱，争觉乡关转迢递。
何意。绣阁轻抛，锦字难逢，等闲度岁。奈泛泛旅迹，厌厌病绪，迩来谙尽，宦游滋味。此情怀、纵写香笺，凭谁与寄。算孟光、争得知我，继日添憔悴。
读昌甫诗
韩淲（宋代）

玉山高并两峰寒，向背稀稠画亦难。一味清新无我爱，遥看直北是长安。
用逊子游严阳庵韵 其二
韩驹（宋代）

石根路转白云深，坏壁遗椽可细寻。只道来时无一物，尚留陈迹到如今。
南阳见柳
崔橹（唐代）

夜来风入最高枝，罥断愁肠几尺丝。楚塞曾吟烟午处，

曲江长忆雪晴时。金衔细毂萦回岸，戍笛牛歌远近陂。

还把旧年惆怅意，武安城下一吟诗。
惜奴娇·方结实累累
巫山神女（宋代）

方结实累累。翠枝交映，蟠桃颗颗，仙味真香美。遂命双成，持灵颗割来，耳服一粒，令我延年万岁。堪笑东方，便启私心盗饵。使宫中仙伴，递互相尤殢。无奈双成，向王母高陈之。遂指方，偷了蟠桃是你。
减字木兰花 其十二 送敖秋官贵之
夏言（明代）

门生座主。却愧欧公知贡举。羡子才华。白玉堂中对众夸。

十年粉署。两浙详册声独著。政事文章。大业行看柱庙廊。
华胥引
杨泽民（宋代）

征车将动，愁不成歌，对颦翠叶。静掩兰房，香铺卧鸭烟罢唼。别静羞看霓裳，更把筝休轧。频数更筹，乍寒孤枕偏怯。

尝为霜髭，弄纤纤、向人轻镊。旧词新句，幽窗时时并阅。药饵衣衾，愁顿放、一番行箧。朝晚归家，又烦春笋重叠。
句
陈亚（宋代）

吏辞如贺日，民送似迎时。
赠袁居易掌教同安
钟云瑞（明代）

天入东南思欲迷，离歌一曲夕阳西。关河浅水停春溜，驿路寒云暗古堤。

精舍雨馀花气润，虚堂月落海潮低。教条共说苏湖老，编策千年有旧题。
野田黄雀行
曹叡（魏晋）

四夷重译贡。
百姓讴吟咏太康。
仲夏书事十首
方回（元代）

菜梜朝酲后，茶瓯午困前。
入帘禽避弹，升灶蚁求{凛冫换羊}。
观物因多感，谋生各务全。
蚕登新麦贱，田叟荷皇天。
赋得魏都
李百药（唐代）

炎运精华歇，清都宝命开。帝里三方盛，王庭万国来。

玄武疏遥磴，金凤上层台。乍进仙童乐，时倾避暑杯。

南馆招奇士，西园引上才。还惜刘公干，疲病清漳隈。
次亭字韵诗呈秀野丈兼简王宰三首 其三
朱熹（宋代）

几年寂寞掩柴扃，抱膝长吟竹下亭。不向参同论纳甲，且将耘耔付添丁。

思玄赋罢惊遥举，止酒诗成恨独醒。却笑春风两蓬鬓，飘萧无复旧时青。
岁除日
张翥（元代）

七十古稀有，欣然岁更新。换衣痴女喜，分粟故人贫。

软饱须官酿，奇温爱絮巾。明当候云物，载笔纪王春。
谢惠剑
牟融（唐代）

感君三尺铁，挥攉鬼神惊。浩气中心发，雄风两腋生。

犬戎从此灭，巢穴不时平。万里横行去，封侯赖有成。
夏日仙萼亭应制
宋之问（唐代）

高岭逼星河，乘舆此日过。野含时雨润，山杂夏云多。

睿藻光岩穴，宸襟洽薜萝。悠然小天下，归路满笙歌。
春光好·纱窗暖
和凝（五代）

纱窗暖，画屏闲，□云□[1]。
睡起四肢无力，半春间。
玉指剪裁罗胜，金盘点缀酥山，
窥宋深心无限事，小眉弯。
勉道林谦光鸿蕴二侄
齐己（唐代）

旧林诸侄在，还住本师房。共扫焚修地，同闻水石香。

莫将闲世界，拟敌好时光。须看南山下，无名冢满冈。
不显名大檀越请偈
释慧远（宋代）

若能转物即如来，粪扫堆头正眼开。
随顺众生颠倒见，庶几随处显灵台。
邓玄度开府衡阳筑天尺馆于祝融峰上以书见招时奉母山居不能奔命诗以寄谢
张萱（明代）

岧峣孤馆祝融峰，一榻长悬紫翠中。为问群星谁共摘，由来帝座可能通。

不须白日招黄鹄，且向青天驾赤龙。□□□□□□□，□□□□□□□。
挽广川先生
李正民（宋代）

万卷胸中富，千年笔下新。广川扬素业，延阁想芳尘。

晚陟螭坳峻，俄留凤沼津。遗书应满箧，不愧泣麒麟。
济宁舟中 其一
庄昶（明代）

长安渺渺送归鸿，诘曲舟行树霭中。能走岂如閒睡稳，老年争与壮年同。

满将海气供诗兴，难把荷衣犯北风。安得圣恩怜老病，江湖满地著渔翁。
八桧图
王令（宋代）

客有要我八桧吟，手携八桧图来悬。
挂张满壁惕可骇，盼顾左右同嗟叹。
旁摹石刻署名状，各有凭附相黄缘。
或高相扶互倚碍，或断欲蹶犹支颠。
强枝拗回信有力，高干复俯蛟虯拳。
寻根及枝逮条蘖，例不拔直皆旁偏。
雷疲风休云雨去，蛇龙斗死犹钓缠。
安分爪角与尾鬣，徒见上下相蜿蜒。
不知生时竟何谓，略不参类常木然。
宜乎今古惑昧者，摇摆舌吻归之仙。
一龙盘拳老高大，传云聃者由飞跹。
当时驾鹿蹋以上，迹有町疃遗相连。
多应蝎残鸟喙啄，不尔诞者强鑱镌。
聃能惑人已自幸，岂此上去能欺天。
借如聃功可升跃，鹿亦何幸飞相连。
於中一木特甚异，肤华逆理纽左旋。
传云聃人所自栽，我知此语定凿穿。
苟令实为聃者植，推以天意犹可言。
当年曷不纽向右，若曰世为左道牵。
如何众辄不省究，反重神怪令聃专。
乾坤中含万品汇，此独自异谁令旃。
穷思意虑莫可索，欲世不惑能能搴。
仙书虚荒喜诞妄，推说事理尤绵延。
世人一读即化变，日望飞奋相迷癫。
岂非此木久树此，浸渍亦为异说迁。
故其形植与生死，时以异怪招惊怜。
先时世不早斤斧，放大其老讹夸传。
当年同生好材干，半以直伐成烧燃。
凭妖附诞相树立，卒自死活终完全。
叶枝凋疏不有荫，材直弗柱曲莫辕。
不佑留存护养者，竟以何理惜不捐。
我有尺铁大刚利，久以铸斧磨山巅。
卒无柯柄尚弃置，懒乞月桂求婵娟。
沧洲十咏 其一 绿湖
王恭（明代）

云归蘋叶齐，雨积波声小。日夕水容青，飞来双白鸟。
仲秋书事
陆游（宋代）

秋风社散日平西，余胙残壶手自提。
赐食敢思烹细项，家庖仍禁擘团脐。
寄广右方提刑
赵庚夫（宋代）

节旄昨下九疑山，图画仙真上界还。
巡历半经三管地，笑谈尽界五溪蛮。
受恩人拜祠堂下，留墨神呵古洞间。
早晚归班论边琐，有书时遣扣柴关。
送伯皋入书院
韩淲（宋代）

江湖契阔四年别，涧谷经行五日留。扑扑落梅啼鸟换，离离荒草昔人愁。

馀寒漫自青山老，稍霁当同绿水游。不羡章泉能荐祢，却忻半隐得依刘。
烛下梅花二首
杨万里（宋代）

窗外雪犹冻，瓶中梅不开。
烛花将暖气，催得早春回。
有忆王抱节陈樗堂
李龏（金朝）

贫驱游海县，常忆老诗朋。秋事无人语，危楼怯自登。

蚌津红日冷，盐灶白烟凝。惆怅辽天鹤，缄书唤不应。
荒城秋望
洪繻（清代）

偶上城南冈，遥望城东道。长林漠漠不见人，夕阳远树连芳草。

八卦山头旧寨平，石虎新遗赵王堡。于今辟作游人园，行人凭吊迹如扫。

俯视城市半已荒，廛店折毁成空场。昔日飞甍楼观地，今馀乱瓦堠堆傍。

废残虽已修，零落尚凄凉。无家、无室千馀氓，散为哀鸿之四方。

回头望大道，大道直如弦。中有平民十万田，铲除畎亩无陌阡。

嵯峨见阛市，有伍、有章似方里。但是烟火万人家，一朝苦雨悲风起。

日落无声鸦影多，牧夫樵竖动哀歌。无限沧桑经海岛，那堪荆棘遍山河！
马公节挽辞
强至（宋代）

惨淡南宫铩羽翰，空归座席甫能安。
魂收长夜棺寻闭，泪洒残春袖未乾。
老母始甘无禄釜，世人今转薄儒冠。
土中犹动难平恨，月照孤魂桂影丹。
减字木兰花·鸡儿画曲
仇远（元代）

鸡儿画曲。处处筝鸣雨屋。十载重游。柳外啼乌也怨秋。粉楹醉重。燕去楼空人不识。醉踏花阴。错认人家月下门。
九日登山
许继（明代）

处喧久忘静，临旷始怀真。
步登千仞冈，眷兹九秋辰。
余滓澄广千，薄氛散高旻。
浮空白云远，冠日丹霞新。
海屿互出没，天峰秀嶙峋。
清眸穷四遐，逸兴荡八垠。
兴怀慨前古，一瞬迹已陈。
无令东篱菊，静笑悲秋人。
偶书
邹浩（宋代）

白发倚门无限情，江湖渺渺秋欲生。回船捩柁见归路，天道无私怜汝诚。
予尝有雪景一绝为人所讽吟段赞善小笔精微…诗谢之
郑谷（唐代）

赞善贤相后，家藏名画多。留心于绘素，得事在烟波。

属兴同吟咏，成功更琢磨。爱予风雪句，幽绝写渔蓑。
续林允荐表弟梦中诗话
庞嵩（明代）

日印春光上短墙，枝头寒柳不胜芳。莫言幽谷迟回暖，正喜层阴今见阳。

巨室栋梁当尔用，接云桥梓愧连苍。相期更着磋磨力，转眼槐花急报黄。
宛陵杂诗 其一
赵帅（清代）

估帆叶叶泊双桥，绿柳青帘槛外飘。隔岸人家歌《水调》，江楼向晚雨潇潇。
琅邪三十二咏 其十七 白龙泉
韦骧（宋代）

殿角滀泓澄，源高登地灵。老僧来洗钵，不畏白龙腥。
祭九鼎十二首 其一 帝鼐
郊庙朝会歌辞（宋代）

日号丙丁，方号中央。德惟其时，蠲吉是将。夫何饮之，黄流玉瓒。

夫何食之，有陈伊馔。
天道
许月卿（宋代）

天道尊高父道同，地亲如母祀先农。
社翁不肯饮残水。野老铖能存古风。
箫鼓村田聊击壤，鸡豚社酒好治聋。
满庭芳曲还堪唱，一笑东坡鬓已翁。
将之匡岳过寻阳
齐己（唐代）

帆过寻阳晚霁开，西风北雁似相催。大都浪后青堆没，

五老云中翠叠来。此路便堪归水石，何门更合向尘埃。

远公林下莲池畔，个个高人尽有才。
寄周安孺茶
苏轼（宋代）

大哉天宇内，植物知几族。
灵品独标奇，迥超凡草木。
名従姬旦始，渐播桐君录。
赋咏谁最先，厥传惟杜育。
唐人未知好，论著始于陆。
常李亦清流，当年慕高躅。
遂使天下士，嗜此偶于俗。
岂但中土珍，兼之异邦鬻。
鹿门有佳士，博览无不瞩。
邂逅天随翁，篇章互赓续。
开园颐山下，屏迹松江曲。
有兴即挥毫，灿然存简牍。
伊予素寡爱，嗜好本不笃。
粤自少年时，低回客京毂。
虽非曳裾者，庇荫或华屋。
颇见绮纨中，齿牙厌粱肉。
小龙得屡试，粪土视珠玉。
团凤与葵花，?式砆杂鱼目。
贵人自矜惜，捧玩且缄椟。
未数日注卑，定知双井辱。
于兹自研讨，至味识五六。
自尔入江湖，寻僧访幽独。
高人固多暇，探究亦颇熟。
闻道早春时，携aa45赴初旭。
惊雷未破蕾，采采不盈掬。
旋洗玉泉蒸，芳罄岂停宿。
须臾布轻缕，火候谨盈缩。
不惮顷间劳，经时废藏蓄。
髹筒净无染，箬笼匀且复。
苦畏梅润侵，暖须人气燠。
有如刚耿性，不受纤芥触。
又若廉夫心，难将微秽渎。
晴天敞虚府，石碾破轻绿。
永日遇闲宾，乳泉发新馥。
香浓夺兰露，色嫩欺秋菊。
闽俗竞传夸，丰腴面如粥。
自云叶家白，颇胜中山aa41。
好是一杯深，午窗春睡足。
清风击两腋，去欲凌鸿鹄。
嗟我乐何深，水经亦屡读。
陆子咤中泠，次乃康王谷。
?麻培顷曾尝，瓶罂走僮仆。
如今老且懒，细事百不欲。
美恶两俱忘，谁能强追逐。
姜盐拌白土，稍稍従吾蜀。
沿欲外形体，安能徇心腹。
由来薄滋味，日饭止脱粟。
外慕既已矣，胡为此羁束。
昨日散幽步，偶上天峰麓。
山圃正春风，蒙茸万旗簇。
呼儿为佳客，采制聊亦复。
地僻谁我従，包藏置厨簏。
何尝较优劣，但喜破睡速。
况此夏日长，人间正炎毒。
幽人无一事，午饭饱蔬菽。
困卧北窗风，风微动窗竹。
乳瓯十分满，人世真局促。
意爽飘欲仙，头轻快如沐。
昔人固多癖，我癖良可赎。
为问刘伯伦，胡然枕糟曲。
桃花幽禽图
陈旅（元代）

金塘花竹滟春红，枝上幽禽弄暖风。莫把残英都蹴尽，无情流水画桥东。
摸鱼儿（辛巳自寿年五十）
刘辰翁（宋代）

是耶非、吾年如此，更痴更悔今昨。狂吟近日疏于酒，转似秋山昨削。浑未觉。凭儿子门生，前度登高弱。情怀又恶。叹亲友中年，不堪离别，况复久零落。

长生药。有分神仙难学。人生聊复行乐。百年半梦随流水，半在南枝北萼。妾命薄。但寂寞黄昏，时听城楼角。愁无可著。且取醉尊前，明朝休问，昨日已忘却。
送崔全被放归都觐省
岑参（唐代）

夫子不自衍，世人知者稀，
来倾阮氏酒，去著老莱衣。
渭北草新出，关东花欲飞，
楚王犹自惑，片玉且将归。
和人见赠
苏轼（宋代）

只写东坡不著名，此身已是一长亭。
壮心无复春流起，衰鬓従长病叶零。
知有雪儿供笔砚，应嗤灶妇洗盆瓶。
回来索酒公应厌，京口新传作客经。
过开封古城
梅尧臣（宋代）

荒城临残日，鸡犬三四家。
岂复古阡陌，但问新桑麻。
颓垣下多穴，所窟狐与蛇。
汉兵堕铜镞，青血为土花。
戏赠惠南禅师
黄庭坚（宋代）

佛子禅心若苇林，此门无古亦无今。
庭前柏树祖师意，竿上风幡仁者心。
草木同沾甘露味，人天倾听海潮音。
胡床默坐不须说，拨尽寒灰劫数深。
石堂
陈普（宋代）

闻言惊喜是家山，曷蹙来兹遂一攀。
何但名称偶相似，宛然天壁锁云关。
塞上曲
裴说（唐代）

极目望空阔，马羸程又赊。
月生方见树，风定始无沙。
楚水辞鱼窟，燕山到雁家。
如斯名利役，争不老天涯。
过霸东石桥，桐花尽落
杨万里（宋代）

老去能逢几个春，今年春事不关人。
红千紫百何曾梦，厌尾桐花也作尘。
次松瀑黄尊师寓筹峰韵
张雨（元代）

保大谁传墨半规，笔踪惊见十年迟。风流丘壑真吾事，名教衣年异昔时。

书别左公寻解剑，酒深东老独留诗。谷山长在通玄顶，笙鹤相过自有期。
寄胡苇航料院
蒲寿宬（宋代）

别来梅正谢，愁坐柳成阴。
救世有何策，图名非本心。
万言难复古，一语傥医今。
已向山中老，因风怀所钦。
《日下旧闻考》题辞
乾隆（清代）

重考彝尊书以成，七言权当序而行。
名因日下荀鸣鹤，迹逮春明孙北平。
罣漏岂无补所阙，淆讹时有校从精。
百年熙皞繁文物，似胜三都及两京。
南歌子
陈亮（宋代）

池草抽新碧，山桃褪小红。寻春闲过小园东。春在乱花深处、鸟闲中。
游镫归敲月，春衫醉舞风。谁家三弄学元戎。吹起闲愁、容易上眉峰。
水调歌头（为施少仪作）
黄机（宋代）

此日足可惜，心事正崔嵬。江淮踏遍，经岁相识定谁来。每向酒边长叹，更向花边长笑，意虑叵能猜。邂逅忽相遇，有客在尘埃。

脱儒冠，著武弁，太多才。笔墨争似，钩戟容易到云台。余子何须转手，便把平生胸臆，勇去莫徘徊。事业上金石，人世自欢哀。
刘信叔
周必大（宋代）

不谓擒胡月，妖星犯将营。伊吾空有志，渭上不成耕。

众议磨圭玷，他年听鼓声。何妨筑高冢，为象顺昌城。
句
李维（宋代）

转盼回岩电，分髯磔蝟毛。
园庐秋夕
林逋（宋代）

兰杜裛衰香，开扉趣自长。
寒烟宿墟落，清月上林塘。
意想殊为适，形骸固可忘。
援琴有余兴，聊复寄吟觞。
宜都朝京亭四首 其四
宋褧（元代）

九华山耸此山低，一样澄清映翠微。千载神交谁会得，临风说向谢玄晖。
正肃吴公挽诗二首
文同（宋代）

晁董文章重，夔龙德丛尊。
简编成故事，穹壤与长存。
风旐飘寒陌，霜笳咽晚原。
谁人碑有道，应不愧斯言。
龙虎冲虚张真人游仙诗（二首）
甘瑾（明代）

默观玄化运，乘彼白云归。
广野悲张乐，青山笑拂衣。
玉棺天上葬，神剑□间飞。
圭组褒崇旧，宜看奕叶辉。
寄三城王宣徽二首
邵雍（宋代）

路上尘方坌，壶中花正开。
何须头尽白，然后赋归来。
隔溪梅
张绉英（明代）

春风飞絮满天涯。望残霞。堪恨满园春景、暮云遮。闲行踏落花。

不知蝶去向谁家。听啼鸦。寂寞阶前人影、倚窗纱。徘徊月又斜。
秦系顷以家事获谤因出旧山每荷观察崔公见知…诗以赠之
刘长卿（唐代）

初迷武陵路，复出孟尝门。回首江南岸，青山与旧恩。
偶与客话峡中旧游
陆游（宋代）

我昔旅游秋雨细，建平城东门欲闭。
主人迎劳语蝉联，小妇舂炊缟衣袂。
长年三老半醉醒，蜀估峡商工算计。
须臾灯闇人欲眠，泊船卸驮犹相继。
山深水嶮近蛮獠，往往居民杂椎髻。
即今屈指四十年，怀抱凄凉真隔世。
题秦淮女子赵小燕怜影图八解
张廷寿（清代）

燕燕复燕燕，飞飞入谁家。昔依庭中树，今逐陌上花。

一入平康里，新愁上蛾眉。多恐章台柳，攀析轻薄儿。

不是郑交甫，谁遗神女珠。欲谐百年会，自解绣罗襦。

锦纹双鸳鸯，拍拍戏横塘。翻惜野鸳鸯，不如家凤凰。

凤毛有五色，文采映清晖。一朝不相顾，雄雌各自飞。

欢去皖公山，妄住小姑溪。溪山镇相望，只听鹧鸪啼。

八月湖水碧，悠悠送远愁。不见旧时剑，使妾双泪流。

故人已如故，新人犹自新。山路夕阳下，可怜杨柳春。
伍国开索烧料香余无以应以真沉堪入药者赠之因口占二绝 其二
陈是集（明代）

驻颜大药紫芝房，香性何须入口尝。君自有香君记取，说来齿颊觉清凉。
径山出乡舟中寄二偈示众 其二
释咸杰（宋代）

大丈夫儿合自知，得便宜是落便宜。无心用处急回首，莫待天明失却鸡。
过张彦辅所居二首 其一
吕陶（宋代）

城里尘埃空自忙，暂来城外觉清凉。临池静坐有馀味，雨后荷花无限香。
念奴娇
张炎（宋代）

万尘自远，径松存、仿佛斜川深意。乌石冈边犹记得，竹里吟安一字。暗叶禽幽，虚阑荷近，暑薄迟花气。行行且止，枯瓢枝上闲寄。
不恨老却流光，可怜归未得，翻恨流水。落落岭头云尚在，一笑生涯如此。树老梅荒，山孤人共，隔浦船归未。划然长啸，海风吹下空翠。
早过天竺呈明智及同游二老
杨蟠（宋代）

雨夜灵峰卧竹床，平明屐齿到云堂。
门前雨过新溪满，石上风云旧草香。
山抱钟声圆不散，雪铺瓦面冷无光。
理公莫怪诗相恼，今日偕行总姓汤。
忆吉竹山房兼怀金氏诸旧好
郭肇（清代）

岩卉林箊望不分，四山并作翠氤氲。临溪尽日常疑雨，闭户一身犹带云。

新笋香时惟纵酒，好莺啼后又离群。年来频作还家梦，更为还家苦忆君。
分题墨梅
曹勋（宋代）

北风吹云村寂寂，练练溪流湛寒碧。
马头忽有暗香来，撼雪寻芳识标格。
扬鞭敲镫荒寒路，酒恶难禁赖销释。
陇上故人消息迟，一枝谁寄疎烟隔。
老禅幻此空花相，墨晕横斜清照客。
定应飞梦会姑仙，玉偻澹月连天白。
中元节日登舟赴官巴西兄侄偕亲友追送三十里乃别相顾悽黯舟行得此诗以寄
程公许（宋代）

随牒倦尘土，归梦长纷纭。及归岁阻饥，负米良艰勤。

细摹食粥帖，长歌送穷文。忽捧毛生檄，往撷鲁宫芹。

元方与犹子，念我当离群。折柬期诸彦，褰裳集江濆。

追送三十里，酒炙罗缤纷。夜航语达旦，掺袂俄夕曛。

汀芦黯回首，风萍怅轻分。时危事远役，所遇无一欣。

元戎调新律，笑谈静边氛。容我坐无毡，峨冠诵皇坟。

采兰劝加餐，伐木友多闻。诸君志姱修，未可恬耕耘。

努力崇令猷，时来皆青云。
书客星阁
方岳（宋代）

小留不过貂蝉耳，亦恐遭人白眼看。
已自费辞侯霸辈，归来漱石暮江寒。
戏作呈赵通判胡教授张总干
岳珂（宋代）

人言春游无不好，一日宴客三日饱。
翁言此语特未定，一日宴客三日病。
人生所原筋力强，问花访柳同壶觞。
老夫岂无少年狂，胡为兀兀坐一床。
忆昔少时事宾友，常有清尊湛东牖。
稍长便不论升斗，才对白衣辄搔首。
东来三辅西陪京，二十四桥夸广陵。
万椽红蜡槌画鼓，醒处传杯醉中舞。
何尝一日不春风，酒光花艳诗兴浓。
兔肩鹿{陛去阝加月}坐据态，急雪打面看雕弓。
笑谈千古一映中，眼底顿觉四海空。
可怜芳草长边路，年少堂堂背人去。
欢筵徙废管与弦，粥鼎相随朝复暮。
塞砧街鼓总愁听，凉月花宵等虚度。
前旬作意趁万红，沈霪积雨仍多风。
中间一日稍晴意，药裹关心复思睡。
无毡坐上老相如，昔时依幕今题舆。
三君笑谈忽与俱，使我舍策忘其躯。
须臾把酒舌底滑，席地幕天醉乡阔。
明朝奇崇那可言，闭院重寻旧生活。
回思北海酒不空，料应多病过于侬。
坐客常满更可疑，华佗已死将谁医。
浣溪纱 其七
程颂万（清代）

处处寻芳有折痕。西邻年少问东邻。

缘花不免却知闻。

只合双飞便双死，那堪无旧又无人。

绣屏斜立正销魂。
山行
姚鼐（清代）

石径幽岩竟日曛，杖藤行逐远樵闻。纵无世外冥鸿翼，犹爱林閒野鹿群。

春渚夭桃无杂树，暮天残雨有行云。故人溪口如相问，何物空山可赠君。
句
蔡襄（宋代）

时平生战地，农惰入春田。
二月十四日过初师房
周紫芝（宋代）

故国三年梦，青春二月馀。闲寻窗窈窕，来伴客踟蹰。

花倩风调护，愁应酒破除。老夫乘兴罢，归了读残书。
寄赠吴门故人
汪琬（明代）

遥羡风流顾恺之，爱翻新曲复残棋。
家临绿水长洲苑，人在青山短簿祠。
芳草渐逢归燕后，落花已过浴蚕时。
一春不得陪游赏，苦恨蹉跎满鬓丝。
偈颂一百四十一首 其一二六
释师范（宋代）

阿剌剌，横该抹。天何高，地何阔。碧眼与黄头，徒自闹聒聒。

育王恁么道，也是将盐止渴。
折杨柳·小叶柳
止庵法师（明代）

小叶柳，大叶杨，今年折尽明年长。
明年今日在何乡，春风吹断长心肠。
叶叶比君眉，条条比君发。
朝如青丝暮如雪，能使离人几回别。
满庭芳
黄庭坚（宋代）

北苑龙团，江南鹰爪，万里名动京关。碾深罗细，琼蕊暖生烟。一种风流气味，如甘露、不染尘凡。纤纤捧，冰瓷莹玉，金缕鹧鸪斑。

相如，方病酒，银瓶蟹眼，波怒涛翻。为扶起，樽前醉玉颓山。饮罢风生两腋，醒魂到、明月轮边。归来晚，文君未寝，相对小窗前。
送贺监归四明应制
李白（唐代）

久辞荣禄遂初衣，曾向长生说息机。真诀自从茅氏得，

恩波宁阻洞庭归。瑶台含雾星辰满，仙峤浮空岛屿微。

借问欲栖珠树鹤，何年却向帝城飞。
金刚随机无尽颂·无为福胜分第十一
释印肃（宋代）

施心超刹宝，晴空日杲杲。
幽独迥无私，至今漫百草。
范觉民挽词四首
张嵲（宋代）

旧阴交盖处，草草遂离群。
何意终天别，居然此地分。
丰盈宜上寿，鼎盛忽西曛。
遥想天台路，悲笳惨暮云。
蜡梅
唐仲友（宋代）

凌寒不独早梅芳，玉艳更为一样妆。
懒着霓裳贪野服，自然仙骨有天香。
轻明最是宜风日，冷淡从来傲雪霜。
欲识清奇无尽处，中间深佩紫罗囊。
博古斋
郭印（宋代）

撑肠万卷书，不知何处著。
寄语腐唇人，於兹宜领略。
梅花
王冕（元代）

三月东风吹雪消，湖南山色翠如浇。
一声羌管无人见，无数梅花落野桥。
富贵曲二首
贯休（唐代）

有金张族，骄奢相续。琼树玉堂，雕墙绣毂。纨绮杂杂，

钟鼓合合。美人如白牡丹花，半日只舞得一曲。乐不乐，

足不足，争教他爱山青水绿。

如神若仙，似兰同雪。乐戒于极，胡不知辍。

只欲更缀上落花，恨不能把住明月。太山肉尽，东海酒竭。

佳人醉唱，敲玉钗折。宁知耘田车水翁，日日日灸背欲裂。
满庭芳（为赵西外寿）
张元干（宋代）

玉叶联芳，天潢分润，寿筵长对熏风。间平襟度，濮邸行尊崇。忠孝家传大雅，无喜愠、一种宽容。芝兰盛，彩衣嬉戏，亲睦冠西宗。

丝纶，膺重寄，遥防迁美，本镇恩隆。应堂齐福，诞月仍同。花蕊香浓气暖，凝瑞露、满酌金钟。龙光近，星飞驿马，宣入嗣王封。
句
王复（宋代）

早秋蝉有信，多雨暑无权。
吴下卖花词三首 其二 荷花
许咏仁（清代）

采莲泾里是侬家，不卖莲蓬但卖花。莲子有心中带苦，花如郎面映朝霞。
张子公再得湖倅因书寄之
李纲（宋代）

吴兴别去久飘蓬，清梦时游苕霅中。十里荷开生色画，四围波霅水晶宫。

喜君再拥朱轓贰，顾我今成白发翁。傥幸宽恩听归去，定须相访五湖东。
李伯纪丞相挽诗三首 其一
陈公辅（宋代）

豪杰不世出，为时斯间生。有心安社稷，无计避功名。

忧国唯知重，谋身祇觉轻。徒令青史上，永永著英声。
妙法庵二首 其一
赵良佐（宋代）

乘兴来游古道场，远村落日卧牛羊。暂能摆脱尘埃念，瓦鼎烟消柏子香。
初三夜月
释文珦（宋代）

新月似蛾眉，娟娟止片时。
辉光虽有缺，轮廓未曾亏。
三五还应满，寻常那得知。
人生亦如此，穷达信难期。
斛石山晓望寄吕侍御
薛涛（唐代）

曦轮初转照仙扃，旋擘烟岚上窅冥。

不得玄晖同指点，天涯苍翠漫青青。
醉石
龙仁夫（元代）

净社归来倒石床，醒余肝胆卧松篁。
行人只赏陶公醉，谁识悲凉述酒章？
宫词百首 其四十五
和凝（五代）

凤池冰泮岸莎匀，柳眼花心雪里新。都是九重和暖地，东风先报禁园春。
托宿方山余庵
邵棠（宋代）

世上飞尘不到山，萧萧佛屋两三间。
老僧饱玩松花月，春去春来意自闲。
题曾氏山园十一咏·霜杰
张栻（宋代）

种松苦难长，松长还耐久。
莫和目前思，但种门前柳。
蔬圃绝句
陆游（宋代）

嬾随年少爱花狂，且伴群儿斗草忙。
行遍山南山北路，归时新月浸横塘。
次陈沧洲重阳韵
张渊（明代）

置却功名土苴间，沧洲长与白鸥闲。
到门秋水当天坐，绕屋芦花带雪关。
明月满川惟载鹤，清江一笛正看山。
只惭碌碌东西者，赢得流年损壮颜。
念奴娇·留别辛稼轩
刘过（宋代）

知音者少，算乾坤许大，著身何处。直待功成方肯退，何日可寻处路。多景楼前，垂虹亭下，一枕眠秋雨。虚名相误，十年枉费辛苦。
不是奏赋明光，上书北阙，无惊人之语。我自匆忙天未许，赢得衣裾尘土。白璧追欢，黄金买笑，付与君为主。莼鲈江上，浩然明日处去。
偈颂十七首
释智愚（宋代）

群阴剥尽一阳生，又见东山水上行。
冷笑云门多口老，却来日午打三更。
宋从事
方干（唐代）

出众仙才是谪仙，裁霞曳绣一篇篇。虽将洁白酬知己，

自有风篇助少年。欹枕卧吟荷叶雨，持杯坐醉菊花天。

冥搜太苦神应乏，心在虚无更那边。
偶成
周端臣（宋代）

一洒斑斑小雨晴，杖藜随意散幽情。
不论城市山林地，才有梅花处便清。
杂言
艾性夫（元代）

苍梧閟弓剑，阿阁无祥禽。
鲁叟已长喟，矧敢求之今。
区区莲勺人，伯气方浸淫。
纪年侈嘉瑞，作物诚何心。
隐显殆偶然，岂必闻韶音。
黄河千丈浑，岁月亦已深。
矫首不可俟，甪里芝山阴。
赞郑贞娘
陈赞（宋代）

宋主南奔闽海头，至元铁骑震山丘。守臣不识归降耻，处女独怀污辱羞。

云气古今和恨结，潮声日夜带哀流。死生大义须臾事，留取芳名几百秋。
宿兰溪水驿前三首
杨万里（宋代）

合眼波吹枕，开篷月入船。
奇哉一江水，写此二更天。
剩欲酣清赏，翻愁败醉眠。
今宵怀昨夕，雨卧万峰前。
女冠子 其二
鹿虔扆（五代）

步虚坛上，绛节霓旌相向，引真仙。玉佩摇蟾影，金炉袅麝烟。

露浓霜简湿，风紧羽衣偏。欲留难得住，却归天。
次韵分宁罗簿赠行二首
王炎（宋代）

已丑太常第，君家登两翁。
黄鹄久仙去，不亡有流风。
小阮最逸群。未几鱼化龙。
江城始解后，岩邑仍过从。
谓予偕二父，联名千佛中。
一见辞色庄，再款肺腑通。
议论到易象，或借听于聋。
我行踏京尘，君栖簿书丛。
情亲不厌久，语别殊匆匆。
回首川陆隔，天寒悲塞鸿。
贺新郎·与殷彦来
陆震（清代）

底事伤怀抱。忆当年、两家名父，论交最好。我始弱龄君壮盛，争说恢奇才调。

定指日、翻飞天表。转眼高堂人去后，守遣编、竟以穷愁老。

升沉事，谁能料。

贱贫仆更何须道。算输君、才思什伯，敢辞潦倒。半世惯填红豆曲，久惹词场人笑。

笑此技、从来绝小。何意先生痂嗜甚，每相逢、坚索囊中稿。

只此是，焚馀草。
黄菊二十首
史铸（宋代）

黄花漠漠弄秋晖，竚产阶前香在衣。
正色逢人何太晚，衰翁相对惜芬菲。
劝农有感三首
高斯得（宋代）

井卦分明说劳农，周人田制寓其中。
但令此念纯无已，可使吾民养不穷。
数豆荒餐延野老，一篇腐语诲村童。
尔忱不属知何补，谩道天公靳屡丰。
因见市人以瓦缶
姜特立（宋代）

城中寸土如寸金，屋上莳花亦良苦。因思离宫与别馆，南至九嵏北鄠杜。

东西延袤八百里，桥梁袅空七百柱。伤哉好大荒主心，岂识世间蓬筚趣。

一邱一壑吾辈事，随分园池何用许。我今度地山一隅，栽柳栽花已无数。

大虽不足小有馀，便可终身为老圃。
送袁公发
谢逸（宋代）

袁公落笔清如风，妙龄场屋声摩空。陆沉簿领三十载，晚节自号无求翁。

朝廷公卿半亲旧，谁能挽致青云中。参天老柏耐霜雪，始知不与萧艾同。

俛首下邑亦良苦，此行定入明光宫。
初秋留别越中幕客
殷文圭（唐代）

魂梦飘零落叶洲，北辕南柁几时休。月中青桂渐看老，

星畔白榆还报秋。鹤禁有知须强进，稽峰无事莫相留。

吴花越柳饶君醉，直待功成始举头。
相和歌辞。饮马长城窟行
虞世南（唐代）

驰马渡河干，流深马渡难。前逢锦车使，都护在楼兰。

轻骑犹衔勒，疑兵尚解鞍。温池下绝涧，栈道接危峦。

拓地勋未赏，亡城律讵宽。有月关犹暗，经春陇尚寒。

云昏无复影，冰合不闻湍。怀君不可遇，聊持报一餐。
题高寄泉孝廉柳桥晴絮图 其七
李承谟（清代）

眼前风物又残秋，芦絮浑如柳絮稠。相像红桥佳丽地，诗人合住小扬州。
闻金之一邓牧心叶去文皆羽化山中
仇远（元代）

独居学道坐柘禅，鹿豕交游七十年。
能以幻躯当雨雪，终无虚腹坐神仙。
平生文字知谁爱，老死山林绝可怜。
他日钱塘耆旧传，三高宜入画图传。
初春怀成都
陆游（宋代）

我昔薄游西适秦，归到锦州逢早春。
五门收灯药市近，小桃妖妍狂杀人。
霓裳法曲华清谱，燕妒身轻莺学语。
歌舞更休转盼间，但见宫衣换金缕。
世上悲欢岂易知，不堪风景似当时。
病来几与麴生绝，禅榻茶烟双鬓丝。